জিওলিনের বদলে বিলি হচ্ছে ওআরএস। পানীয় জলের গাড়ি না পাঠানোয় ক্ষোভ ছড়াচ্ছে এলাকার মানুষের মধ্যে। যদিও পুরসভার পাল্টা যুক্তি, প্রত্যন্ত এলাকায় গাড়ি পাঠানো সম্ভব হচ্ছে না।
 নিজস্ব প্রতিবেদন:  বাঘাযতীনের অলিতেগলিতে থাবা বসিয়েছে আন্ত্রিক। রোগ প্রতিরোধে প্রয়োজন পরিশুদ্ধ জলের, দরকার জিওলিনেরও। কিন্তু পুরসভার ভাঁড়ার শূন্য। জিওলিনের বদলে বিলি হচ্ছে ওআরএস। পানীয় জলের গাড়ি না পাঠানোয় ক্ষোভ ছড়াচ্ছে এলাকার মানুষের মধ্যে। যদিও পুরসভার পাল্টা যুক্তি, প্রত্যন্ত এলাকায় গাড়ি পাঠানো সম্ভব হচ্ছে না। বাঘাযতীন স্টেট জেনারেল হাসপাতাল সূত্রে দাবি, কলকাতা পুরসভার ১০০, ১১১ ও ১১২ নম্বর ওয়ার্ডে নতুন করে ডায়েরিয়ার প্রকোপ দেখা যাচ্ছে। বুধবার পাটুলি থানা এলাকার কয়েকটি নতুন জায়গা থেকেও ডায়েরিয়া আক্রান্তদের বাঘাযতীন স্টেট জেনারেল হাসপাতালে ভর্তি করা হয়। পরিস্থিতি সামাল দিতে বাঘাযতীন স্টেট জেনারেল হাসপাতালে আনা হয়েছে পাঁচজন বাড়তি চিকিৎসক।